ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Δεκεμβρίου 1993 για την τροποποίηση της απόφασης 93/536/ΕΟΚ όσον αφορά τον κανονισμό (ΕΟΚ) αριθ. 685/69 και σχετικά με τον καθορισμό της ενισχύσεως στην ιδιωτική αποθεματοποίηση του βουτύρου και της κρέμας γάλακτος (93/684/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 685/69 της Επιτροπής της 14ης Απριλίου 1969 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος (1), όπως τροποποιήθηκε τελευταία από τον κανονισμό (ΕΟΚ) αριθ. 1756/93 (2), και ιδίως το άρθρο 29 πρώτο εδάφιο,

Εκτιμώντας:

ότι η απόφαση 93/536/ΕΟΚ της Επιτροπής της 4ης Οκτωβρίου 1993 όσον αφορά τον κανονισμό (ΕΟΚ) αριθ. 685/69 και για τον καθορισμό της ενισχύσεως στην ιδιωτική αποθεματοποίηση του βουτύρου ή της κρέμας γάλακτος (3) έχει καθορίσει τον υπολογισμό της αντιστάθμισης που αναφέρεται στο άρθρο 29 του κανονισμού (ΕΟΚ) αριθ. 685/69, ο οποίος προκύπτει από την τροποποίηση της τιμής αγοράς στην παρέμβαση την 1η Ιουλίου 1993, λαμβάνοντας υπόψη τις τροποποιήσεις της γεωργικής ισοτιμίας που επήλθαν την ημερομηνία αυτή- ότι από την απόφαση αυτή δημιουργήθηκαν αβεβαιότητες όσον αφορά τη θεώρηση των τροποποιήσεων των γεωργικών ισοτιμιών που επήλθαν μετά την 1η Ιουλίου 1993 αφενός και τον καθορισμό της ενισχύσεως στην ιδιωτική αποθεματοποίηση όταν η πρώτη ημέρα της συμβατικής αποθεματοποιήσεως είναι μεταγενέστερη από τις 30 Ιουνίου 1993 αφετέρου- ότι, συνεπώς, πρέπει να τροποποιηθεί η εν λόγω απόφαση για να διευκρινισθούν τα εν λόγω σημεία-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/536/ΕΟΚ συμπληρώνεται με το ακόλουθο άρθρο 1α:

"Άρθρο 1α

1. Όσον αφορά τις ποσότητες του βουτύρου που αναφέρονται στο άρθρο 1α, μετά από αίτηση του ενδιαφερομένου, η αντιστάθμιση που αναφέρεται στο άρθρο αυτό υπολογίζεται με βάση τη διαφορά μεταξύ του 90 % της τιμής παρεμβάσεως εκφρασμένης σε εθνικό νόμισμα που ίσχυε στις 30 Ιουνίου 1993, αφενός, και του 90 % αυτής που ίσχυε την τελευταία ημέρα της συμβατικής αποθεματοποιήσεως, αφετέρου.

2. Όσον αφορά τις ποσότητες του βουτύρου των οποίων η πρώτη ημέρα της συμβατικής αποθεματοποιήσεως είναι μεταγενέστερη της 30ής Ιουνίου 1993, εάν μεταξύ της εν λόγω ημερομηνίας και της τελευταίας ημέρας της περιόδου της συμβατικής αποθεματοποιήσεως έχει επέλθει τροποποίηση της ανωτάτης τιμής αγοράς στην παρέμβαση, εκφρασμένης σε εθνικό νόμισμα, η οποία είναι ίση ή ανώτερη από 2 %, η αντιστάθμιση που αναφέρεται στο άρθρο 29 του κανονισμού (ΕΟΚ) αριθ. 685/69 ισούται με τη διαφορά μεταξύ του 90 % της τιμής παρεμβάσεως εκφρασμένης σε εθνικό νόμισμα, η οποία ίσχυε την πρώτη ημέρα της περιόδου της συμβατικής αποθεματοποιήσεως, αφενός, και του 90 % αυτής που ίσχυε την τελευταία ημέρα της συμβατικής αποθεματοποιήσεως, αφετέρου."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 15 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 90 της 15. 4. 1969, σ. 12.

(2) ΕΕ αριθ. L 161 της 2. 7. 1993, σ. 48.

(3) ΕΕ αριθ. L 260 της 19. 10. 1993, σ. 32.